
R A P O R T

asupra propunerii legislative privind modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond în procedură obişnuită, cu propunerea legislativă privind modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, trimisă comisiei cu adresa nr. Pl.x 954 din 11 decembrie 2006.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1022/24.07.2006)

· avizul favorabil al Consiliului Economic şi Social (nr.1822/24.07.2006)

· avizul negativ al Comisiei juridice, de disciplină şi imunităţi (nr.31/1495/29.01.2007)
· avizul negativ al Comisiei pentru buget, finanţe şi bănci (nr.807/26.02.2007)

· punctul de vedere negativ al Guvernului (nr.2637/29.08.2006).

Propunerea legislativă are ca obiect de reglementare modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, în sensul instituirii unor norme prin care angajatorii să beneficieze de facilităţile prevăzute de lege pentru absolvenţi şi în cazul în care încadrează în muncă studenţi, pe perioadă nedeterminată.
Comisia propune Plenului Camerei Deputaţilor respingerea iniţiativei legislative din următoarele considerente:

· cadrul legal instituit în domeniul relaţiilor de muncă odată cu intrarea în vigoare a Legii nr.53/2003 – Codul muncii, a creat premisele necesare încadrării în muncă a persoanelor care au statut de student, şi totodată ale asigurării protecţiei sănătăţii fizice şi psihice a lor, pe de o parte, precum şi a posibilităţii de a urma cursurile instituţiilor de învăţământ superior, pe de altă parte. Conform dispoziţiilor art.115 alin.(1) şi (2) din Legea nr.76/2002, angajatorul poate stabili programe individualizate de muncă, ce presupun un mod flexibil a timpului de muncă, cu acordul sau la solicitarea salariatului în cauză.
· o serie de reglementări cuprinse în iniţiativa legislativă pot aduce atingere prevederilor art.41 alin.(1) din Constituţia României, în virtutea cărora dreptul la muncă nu poate fi îngrădit, iar alegerea profesiei, a meseriei sau a ocupaţiei, precum şi a locului de muncă este liberă.

· întrucât propunerile din iniţiativa legislativă determină influenţe financiare suplimentare asupra bugetului asigurărilor pentru şomaj, era necesar să se prevadă şi mijloacele necesare pentru acoperirea majorării cheltuielilor, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 6 martie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Silviu Bian – Secretar de Stat, Ministerul Muncii, Solidarităţii Sociale şi Familiei
· d-l Eugen Preda – secretar general, Agenţia Naţională pentru Ocuparea Forţei de Muncă 
· d-na Liliana Voicu – director, Consiliul Naţional pentru Formare Profesională a Adulţilor.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru şi 2 abţineri.

5. Propunerea legislativă a fost respinsă de Senat în şedinţa din 6 decembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

